Entreprenør Søren Enggaard og godsejer Flemming Fuglede Jørgensen kommer ikke til at kunne dække sig ind under et navneforbud, når retten skal tage stilling til, om de har gjort sig skyldige i en meget usædvanlig sag om aktiesvindel. Det har Vestre Landsret netop afgjort. Byretten i Aalborg havde ellers nedlagt navneforbud på anmodning fra de to nordjyske rigmænd og samfundsspidser. TV2 Nord kærede imidlertid kendelsen sammen med andre medier - blandt andet dagbladet Børsen, som før jul var først til at fortælle om den spektakulære nordjyske svindelsag. I den pågældende omtale var de to nordjyske rigmænd omtalt med navn, men efterfølgende blev der nedlagt navneforbud, hvilket betød, at navnene skulle fjernes igen fra alle de presseomtaler, der allerede havde været af sagen. Herunder også TV2 Nords omtale. Sagen har stor samfundsmæssig betydning Vestre Landsret mener dog, at det er afgørende for sagens oplysning, at der ikke er navneforbud. Landsretten mener, at sagen har så stor samfundsmæssig betydning, at det går forud for hensynet til de to tiltalte. I kendelsen fra landsretten hedder det: ”Under disse omstændigheder sammenholdt med, at sagen angår økonomisk kriminalitet af væsentlig samfundsmæssig betydning, herunder tilliden til kapitalmarkederne, og henset til pressens mulighed for at skrive meningsfuldt og dækkende om sagen, vejer den offentlige interesse tungere end den krænkelse, de tiltalte vil blive udsat for ved en ophævelse af navneforbuddene. Landsretten ophæver derfor navneforbuddene”. Højlydt insider-snak på færge Sagen mod Søren Enggaard og Flemming Fuglede Jørgensen går tilbage til 10. juni 2021. Ifølge tiltalen var Flemming Fuglede Jørgensen den dag med færgen mellem Aarhus og Odden. Under turen talte han i telefon med Søren Enggaard. Fuglede var dengang medlem af bestyrelsen i Alm. Brand, og ifølge tiltalen gav han under samtalen Søren Enggaard fortrolige oplysninger om, at Alm. Brand var tæt på at opkøbe Codans danske aktiviteter – en begivenhed, der alt andet lige måtte formodes at få kursen på Alm. Brand aktier til at stige. Million-handel Samme dag købte Søren Enggaard, ifølge anklagerne, aktier i Alm. Brand for næsten 1 million kroner, og den efterfølgende dag kom så nyheden om Alm. Brands opkøb af konkurrenten for den svimlende sum af mere end 12 milliarder kroner. På det grundlag er de to mænd tiltalt for insiderhandel, og anklagemyndigheden lægger op til, at Flemming Fuglede Jørgensen skal straffes med en bøde, mens Søren Enggaard risikerer en fængselsstraf, hvis han kendes skyldig, og retten følger anklagemyndighedens påstand i sagen. Sagen forventes at komme for retten i løbet af foråret. TV2 Nord arbejder på at få en kommentar fra de to fremtrædende nordjyske erhvervsfolk.

Opsummering:
Folk må gerne vide, at Søren Enggaard og Flemming Fuglede Jørgensen er tiltalt i helt usædvanlig sag om aktiesvindel